ଭୁବନେଶ୍ୱର, ସେପ୍ଟେମ୍ବର ୧୬(ଲୋକାଲ ୱାୟାର): ନିକଟରେ ରାଜ୍ୟରେ ଲଘୁଚାପଜନିତ ବନ୍ୟା ଯୋଗୁ ହୋଇଥିବା କ୍ଷୟକ୍ଷତିର ଅନୁଧ୍ୟାନ ପାଇଁ ଆଜି କେନ୍ଦ୍ରୀୟ ଟିମ୍ ଆସିବେ ବୋଲି ସ୍ୱତନ୍ତ୍ର ରିଲିଫ କମିଶନରଙ୍କ କାର୍ଯ୍ୟାଳୟର ଜଣେ ବରିଷ୍ଠ ଅଧିକାରୀ ବୁଧବାର କହିଛନ୍ତି ।
କେନ୍ଦ୍ର ସ୍ୱରାଷ୍ଟ୍ର ବିଭାଗର ଯୁଗ୍ମ ସଚିବ ପ୍ରବୀଣ ବଶିଷ୍ଠ ନେତୃତ୍ୱରେ ଏହି ଟିମ୍ ଆସୁଛନ୍ତି । ଟିମ୍ ରେ କୃଷି, ଜଳସମ୍ପଦ, ସଡ଼କ ପରିବହନ ଓ ରାଜପଥ, ଗ୍ରାମ୍ୟ ଉନ୍ନୟନ ଏବଂ ଅର୍ଥ ମନ୍ତ୍ରାଳୟର ଅଧିକାରୀମାନେ ସାମିଲ ଅଛନ୍ତି ।
ଟିମ୍ ର ସଦସ୍ୟମାନେ ଦୁଇଟି ଭାଗରେ ୧୬ ଓ ୧୭ ତାରିଖ ଦୁଇ ଦିନ ଯାଜପୁର, ଭଦ୍ରକ, କେନ୍ଦ୍ରାପଡ଼ା ଓ ପୁରୀ ଜିଲ୍ଲାର ବନ୍ୟା ପ୍ରଭାବିତ ଅଞ୍ଚଳ ଗସ୍ତ କରିବେ ।
୧୭ ତାରିଖ ଅପରାହ୍ଣରେ ଟିମ୍ ର ସଦସ୍ୟମାନେ ଲୋକସେବା ଭବନରେ ମୁଖ୍ୟ ଶାସନ ସଚିବ ଅସିତ କୁମାର ତ୍ରିପାଠୀଙ୍କ ସହ ଏକ ବୈଠକରେ ଆଲୋଚନା କରିବେ ।
ଏହି ଅବସରରେ ରାଜ୍ୟ ସରକାରଙ୍କ ପକ୍ଷରୁ ବିଭିନ୍ନ ବିଭାଗର ଅଧିକାରୀମାନେ କେନ୍ଦ୍ରୀୟ ଟିମକୁ ବନ୍ୟା କ୍ଷୟକ୍ଷତି ବାବଦରେ ଅବଗତ କରାଇବେ । ପରେ ଟିମ୍ ଦିଲ୍ଲୀ ପ୍ରତ୍ୟାବର୍ତ୍ତନ କରିବେ ।
ଭୁବନେଶ୍ୱର, ଅଗଷ୍ଟ ୧୬ ଲୋକାଲ ୱାୟାର): ହୀରାକୁଦ ଜଳଭଣ୍ଡାରରେ ଜଳସ୍ତର ଶୁକ୍ରବାର ସକାଳ ଛଅଟା ବେଳେ ୬୨୦.୮୭ ଫୁଟକୁ ଖସି ଥିବା ବେଳେ ୨୦ଟି ଗେଟ ଦେଇ ଜଳ ନିଷ୍କାସନ ଜାରି ରହିଥିବା ଜଳସମ୍ପଦ ବିଭାଗର ଜଣେ ଅଧିକାରୀ କହିଛନ୍ତି।
ଗୁରୁବାର ଡ୍ୟାମର ଜଳ ସ୍ତର ୬୨୧ ଫୁଟ ରହିଥିଲା। ସେହି ଦିନ ରାତି ନଅ ଟା ବେଳେ ନରାଜ ଠାରେ ମହାନଦୀ ବିପଦ ସଂକେତ ଉପରେ ଥିଲା।
ତେବେ ଶୁକ୍ରବାର ସକାଳ ସୁଦ୍ଧା ପରିସ୍ଥିତିରେ ଉନ୍ନତି ଘଟି ଥିବା ବେଳେ ସବୁ ନଦୀର ଜଳ ସ୍ତର ବିପଦ ସଂକେତ ତଳେ ଥିବା ବିଭାଗ କହିଛି ।
ଭୁବନେଶ୍ବର, ସେପ୍ଟେମ୍ବର ୨୪ ( ଲୋକାଲ ୱାୟର): ମାଲକାନଗିରି ଜିଲ୍ଲାରେ ବନ୍ୟା ଯୋଗୁଁ ନିକଟରେ ହୋଇଥିବା କ୍ଷୟକ୍ଷତିର ଆକଳନ କରି ଏକ ସପ୍ତାହ ମଧ୍ୟରେ ରିପୋର୍ଟ ଦେବାପାଇଁ ରାଜ୍ୟ ସରକାର ସେଠାକାର ଜିଲ୍ଲା ପ୍ରଶାସନକୁ ସୋମବାର ନିର୍ଦ୍ଦେଶ ଦେଇଛନ୍ତି।
ଗତ ସପ୍ତାହରେ ଉପକୂଳ ଓଡିଶାରେ ଲଗାଣ ବର୍ଷା ହୋଇଥିଲା। ଏହି ଲଗାଣ ବର୍ଷାରେ ମାଲକାନଗିରି ଜିଲା ସର୍ବାଧିକ କ୍ଷତିଗ୍ରସ୍ତ ହୋଇଥିଲା । ବର୍ଷା ପରବର୍ତ୍ତୀ ବନ୍ୟାରେ ଜିଲ୍ଲାରେ ଯୋଗାଯୋଗ ବିଚ୍ଛିନ୍ନ ହେବାସହ ଅନେକ ବ୍ଲକର ସରକାରୀ ଏବଂ ଘରୋଇ ସମ୍ପତ୍ତି ନଷ୍ଟ ହୋଇଥିଲା।
କ୍ଷତିଗ୍ରସ୍ତ ହୋଇଥିବା ପ୍ରାଥମିକ ସ୍କୁଲ, ରାସ୍ତା, ପଞ୍ଚାୟତ ଗୃହ ବିଦ୍ୟୁତ ଖୁଣ୍ଟ ଆଦିକୁ ଗୁରୁତ୍ବଦେଇ ଏହାର ଶିଘ୍ର ମରାମତି କରିବା ପାଇଁ ସ୍ବତନ୍ତ୍ର ରିଲିଫ କମିଶନର ବିଷ୍ନୁପଦ ସେଠୀ ଜିଲ୍ଲାପାଳଙ୍କୁ ଲେଖିଥିବା ଚିଠିରେ ଦର୍ଶାଇଛନ୍ତି।
